khistorydata/jeongjo-sjw-relations huggingface dataset:
정조 1년
大司諫柳戇疏曰。伏以歲律云暮。孝明殿望祭。只隔數日。伏惟聖孝。撫時哀慕。益復如新。臣向以陳奏請改事。有所論啓。伏承商議大臣之敎。輿情欣企。庶慰積久之憤菀矣。賓對已過數次。而自上無俯詢之事。在下無仰奏之言。噫嘻。賊輝之誣筆罔極。逆彦挺身而竣事。其後雖幸鞫案已飜。邦誣快伸。環東土含生之倫。得知君君臣臣之綱常。而構誣國惡。播揚外國。國史書之。傳之四方。四方之人。安知我東之義理已明。而不信渠國之信史乎。古之忠臣。至有埋骨燕山之語。今日廷紳反不及衰宋之士氣。伈伈而無一言。此箇風習。流來已久。亳無驚動奮發。鞠躬擔當底意。以全軀保家爲長策。出位論事。爲狂妄。馴致於今日。懲討不嚴。亂逆無憚。三凶之巨魁而尙在地上。福瑩輩血黨而未施王章。國勢有難言之憂。齊民切同戴之羞。而公卿不任其責。三司只謄故紙。而此亦月不過三司臺閣之官。太半在外。雖欲合啓。坐無行公之員。侍從之人。數近四百。豈乏在京無故者。而艱辛覓擬於遠邑僻鄕。下諭往來。動踰時月。使時急莫重之合辭。每每有仍此淹延之嘆。臣竊爲銓曹惜此擧也。國家養士四百年。士皆世祿故冑。自乃父。受國厚恩。何如而不思人人共誅之義。巧避高讓。含默而爲雅致。免罪而爲妙方。人皆如此。國將何賴。嗚呼。吏贓日聞。民窮日急。或遣繡衣而摘發。或許方伯之啓聞。一政一令。皆出聖上之獨運。曷嘗見一臺閣風聞而仰陳者乎。如臣無似。亦叨言地。聞見不廣。力量未周旣不能積誠盡忠。感天聽於沐浴之大義。又不能懲貪恤窮。振國綱於激揚之急務。梁鵜之譏。素食之愧。臣實爲首。而三朔虛縻。一籌無當。乞譴臣罪。以警俱僚。極選剛方諳練之才。分畀言議風憲之職。則朝廷變色。百僚竦息。國賊可以討。而民隱可以救矣。且臣於修撰李儒慶對擧臣日前疏。有不勝萬萬訝惑者。玉堂與臺閣。責任雖有差殊。而三司同參啓覆。而坐視刑政之有失。惟責兩司之駁正。則玉堂爲剩官。而國家設法之意。恐不如是也。若以最初因上敎仰奏之言。爲足塞責而免罪。畢竟酌處之後。三緘爲當。則當時兩司。豈獨無一言於下詢之際。而反有此堂箚之請罪乎。臣之愚見。妄以爲不能爭執。其失惟均。追後箚勘。義難冒參。在他人則固可。而在儒臣則能不反顧而騂顔乎。人見每忠遂事異同分疏。自成一家義理。同浴之譏。分謗之義。不解今古之異。宜自恨任情而直論。至於孤弱蹈籍之云。聞之瞿然。言之驚心。言臣論人。不論事之是非。皆隨炎涼。植弱者勢蹈。根孤者威籍。則直是權奸之尤者。而萬戮猶輕者也。臣本鄕曲畸孤之蹤。有何氣勢。敢凌儒臣。而秖緣職忝風議。義無吐茹。不敢爲低仰占便之計。自速於輕侮反駁之咎。一有警飭。輒疑蹈籍。不敢矯非。將成脂韋。則竊恐朝廷官師之相規。臺閣駁正之舊法。由臣無似。羞辱壞損。殆無餘地。此莫非臣人微言妄。見輕同朝之致。況臣自來情病。萬無冒膺之望。初速堂斥。重入臺評。改差之望筒旣入。豈可諉之於銓部之做錯。晏然蹲據。而感激恩批。一登天陛。少伸叩謝之忱。而仍因盤礡。斷無此義。臣身廉隅。雖不足恤。而其於臺體之虧損。爲如何哉。加之奇痼嬰身。兩指曲而不伸。右臂麻木偏枯。風眩時劇。而頭目疼暈。寒痰流注。而腰膝酸痛。間經落馬。致傷胸脅。久猶牽引。蹣跚禁途。萬目駭笑。登降殿陛。據膝傍行。傳啓起伏之際。屢幾顚仆之狀。伏想聖明。亦或俯燭哀憐之矣。臣若病不至此。有一分强力之勢。則當此懲討時急。激揚方行之日。安忍倍慈天曲遂之渥。忘人臣盡疩之義。飾讓圖便。自犯不忠之大罪也哉。賴天之靈。少須臾無死。挨至風日之稍暖。則敢不策勵疲癃。奔走殫竭。少效涓埃之報。實病如右。當寒益劇。天牌日臨。時不得隨納闕下。臣罪至此。尤合萬殞。伏乞聖慈。俯賜鑑諒。遞斥臣臺職。以謝人言。以安賤分焉。臣於治疏將上之際。卽聞有白虹犯月之變。月虹俱屬陰象。雖異於當午之暈日。而群陰太盛。暗地爭抗。乍隔彈丸小地。無忌太陽旁燭。乘時浸貫。肆其凶沴。月之見食。陰所不勝。而從古聖賢。猶以抗日爲戒。況近望生明。莫非日光之餘照。而浸曉貫月。冠珥重重。瞻仰驚惶。未知何樣禍機。伏在冥冥之中。有此仁天之警告也。夫月者。臣象也。在內而爲宦妾。在外而爲夷狄。卿士在中。承天而宣化。南隣北事。境外之憂虞。未暇深論。而僞播王言。搖惑人心之景聃。灑掃之列。安知無餘醜之匿跡。挾匕臥內。陰謀射天之龍輝。掖庭之間。安知無舊黨之漏網。而莫之覺耶。淮南憚汲黯師道讎元衡。安知無養厚之金。暗圖報怨之陰謀。臣象挻災。事非偶然而然耶。抑凶逆之巨魁。尙逭天討。黨與未伏王章。公卿三司。不能盡分於懲討。使籠鳥几肉。潛圖死中之求生。凶謀將發。而天鑑孔昭。告警我聖明耶。初冬之殷雷凄雨。有若耳提面命。而上下恬然。曾無一事之可以仰答天心者。而天之眷顧我國家。愈往愈勤。明示莫大之咎徵。欲殿下警動惕畏。祛姑息之小仁。懋公正之大法。伏願殿下。體仁天之明命。念宗國之阽危。諸逆之罪惡貫盈者。次第施刑。宦妾之情跡疑似者。亟賜黜退。使國是大定。宮禁肅淸。殿下亦宜自勉戒懼。不弛於動靜謹獨。無替於隨事。政令擧措。一循天則。無一毫私僞之干其間。則上有好者。下必甚焉。群下之貪者可廉。懦者可立。而間有尤無良不率敎者。明睿所照。豈敢逃刑。而第所以能明能叡者。非人欲淨盡。天理純然。則賞之罰之。未能盡得其當。亦安得厭服群情。如大舜之擧元凱而誅四凶耶。經史在傍。聖謨洋洋。惟在我殿下勉與不勉之如何耳。臣無任瞻天望聖。屛營祈懇之至。謹昧死以聞。答曰。省疏具悉。上以天災。中以國是。下以朝廷。有懷則必陳。不容含糊。予甚嘉之。所箴甚要切。當惕念矣。爾其勿辭。調理察職。
정조 1년
丁酉十二月十五日辰時。上御誠正閣。諸承旨持公事。吏兵房承旨持褒貶啓本入侍時。行都承旨洪國榮。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。假注書李兢淵柳文養。記事官徐龍輔金勉柱。以次進伏訖。上命讀公事。仍命書判付。上曰。褒貶啓本。諸承旨分讀以奏。可也。上曰。內醫院官員申應游。居下乎。國榮曰。以偸蔘事。居下矣。上曰。童蒙敎官李義敎。誰也。民始曰。李義翊之弟也。上曰。翼陵參奉李義浩。誰也。亨逵曰。李義進之兄也。上曰。褒貶。有判付乎。國榮曰。似當書下啓字矣。上曰。注書出去知入。可也。兢淵承命知入。上曰。追封褒貶則判下。而原褒貶則無判下之事云矣。上曰。然乎。自今爲始。書下判付。可也。上曰。平市主簿權中立。誰也。國榮曰。故諮議權震應之子也。上曰。加平郡守李東弼。卽左副爲御史時貶啓者乎。秉模對曰。然矣。上曰。朔寧郡守李渭。誰也。國榮曰。左副之三寸叔也。上曰。積城縣監李箕材。誰也。國榮曰。不知誰某。而畿內至殘之邑。差遣如此之類。每每居下。徒貽迎送之弊。此後則以有勢力者差送然後。畿邑可以支撑矣。上曰。然矣。上曰。平安道守令居中者。幾人乎。民始曰。一人矣。上曰。慶尙道則褒貶題目。盡書之乎。國榮曰。監司初當褒貶。故。盡書題目矣。上曰。豐基郡守金光緯。是堂上乎。國榮曰。堂下而曾經臺諫者也。上曰。大興郡守李運祥題目。極好矣。國榮曰。然矣。國榮曰。卽伏見五部官員今春夏等褒貶啓本。則西部奉事金相舟。北部奉事李觀洙等題目。致勤點下。殊無嚴明殿最之意。磨勘之該曹堂上。同議之該府堂上。一倂推考警責。何如。上曰。依爲之。出擧條國榮曰。卽伏見江原監司金履素。公忠監司徐有隣。黃海監司徐有寧。今春夏等褒貶啓本。則守令無一人居下。殊無嚴明殿最之意。當該道臣。竝推考警責。何如。上曰。依爲之。出擧條亨逵曰。卽伏見京畿水使洪秀輔。慶尙左水使柳鎭恒。全羅左水使李文德。黃海水使黃寀。今秋冬等褒貶啓本。則邊將無一人居中居下。殊無嚴明殿最之意。竝推考警責。何如。上曰。依爲之。出擧條上曰。今日當親行孝明殿晝茶禮。陪祭承旨先詣于明政殿。可也。仍命退。承史以次出。
정조 1년
丁酉十二月十五日巳時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。昨夜冒寒將事之餘。聖體。若何。上曰。一樣矣。上曰。昨日卿之論行法之方。而以反身自省爲本者。非但爲行法之要道。天下之百千萬事。莫不皆然。而其所謂反身自省。卽是工夫中最難處也。國榮曰。學問工夫。亦必以反身自省爲要道。此果難事。而第於應事之時。接物之際。每以反省爲念。積久用工。則漸至於不遷怒。不貳過之域矣。上曰。卿言。是矣。上曰。今番褒貶。八道皆入來乎。國榮曰。然矣。上曰。吏兵房承旨持殿最。入侍。諸承旨持公事入侍。出傳敎命退。諸臣以次出。
정조 1년
丁酉十二月十五日午時。上詣孝明殿。晝茶禮親行入侍時。左副承旨李秉模。右副承旨李敬養。同副承旨申應顯。假注書柳文養。記事官徐龍輔金勉柱。以次侍立訖。上具練服。入就板位。俯伏哭拜如前儀。上詣盥洗位。盥手。陞自東階。詣尊所。仍詣香案前。三上香獻酌。如前儀。上俯伏興。降復位。俯伏哭拜如前儀。禮畢。上曰。右副承旨同副承旨馳詣延福殿景慕宮。奉審以來。上還入齋室。承史以次退出。
정조 1년
丁酉十二月十五日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。今番褒貶中。完伯多用下等矣。國榮曰。然矣。上曰。守令中。武弁窠多出乎。國榮曰。武窠亦不多矣。上命讀奎章閣提學徐命膺箚子。上曰。校書館之屬諸奎章閣。果無所害處耶。國榮曰。雖與變易。官制有異。亦不可輕易爲之。下詢大臣後。決定。似好矣。上曰。然矣。上曰。棍制刑具等事。尙未釐正。不可不從速爲之矣。國榮曰。今年卽殿下卽位之元年也。必於今年內。使之釐正。成出節目。好矣。上曰。然矣。命書傳敎曰。明日大臣及三軍門大將禁府刑曹堂上左右捕將入侍。仍命退諸。臣以次出。
정조 1년
丁酉十二月十五日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。旣經褒貶。都政當非久爲之。而兵判之病。若未卽差。則何以爲之耶。國榮曰。此月尙餘一望。姑觀病勢而爲之。好矣。上曰。褒貶傳旨中。軍門中下。亦爲書入事。分付。賤臣承命出傳。國榮讀奏禁衛營射講單子及草記。上命書判付。國榮曰。扈衛廳。雖以分屬三軍門爲定。而節目尙未啓下。數千人之尙無歸屬處。殊甚可悶矣。上曰。雖以分屬各軍門爲定。而此亦便同附庸於軍門。爲無用之軍。於渠輩。有落莫之慮。仍置扈衛之名。而擇其才藝與根着之可合者。作爲一廳。則★★★。國榮曰。扈衛廳之設置。其來已久。一朝革罷。終涉如何。精抄才藝。作爲一廳。似勝於分屬各軍門矣。上曰。旣罷旋仍。或有銷刻之嫌耶。國榮曰。此則革罷之節目。姑未成出。豈有其嫌乎。第此一定之後。則勢不可更爲變改。不可不博詢諸臣。務爲永久無弊之道。似好矣。上曰。卿言果是。當商量而處之矣。仍命退。諸臣以次出。
정조 1년
上在昌德宮。停常參。經筵。
정조 1년
以日次儒生殿講取稟。傳于李秉模曰。停。
정조 1년
大臣三軍門大將禁府堂上刑曹堂上左右捕將依下敎。來待矣。傳于李敬養曰。入侍。
정조 1년
傳于李亨逵曰。徐判府事入侍。
정조 1년
李敬養啓曰。判府事徐命膺。依下敎。來待矣。傳曰。入侍。
정조 1년
申應顯。以兵曹言啓曰。今十二月十七日。武臣堂上祿試射日次。故。試官望。當爲擬入。而判書臣鄭弘淳。身病猝重。不得擧行。何以爲之。敢稟。傳曰。令次堂擧行。
정조 1년
李亨逵。以兵曹言啓曰。今十二月十七日。武臣堂上祿試射試官望。令次堂擧行事。命下。而十七日罪人行刑相値。以十八日爲之之意。敢啓。傳曰。知道。
정조 1년
申應顯。以義禁府言啓曰。內官蔣良臣。今月初十日初更量犯夜。而因二所巡廳啓辭拿囚矣。犯夜人。以官爲名者。令該府。隨更數次決杖事。曾有先朝受敎。時囚罪人蔣良臣。決杖十度放送之意。敢啓。傳曰。知道。
정조 1년
持平宋銓疏曰。伏以居諸迅駛。歲律垂暮。伏惟聖孝出天。撫時靡逮之痛。益復如新。仍伏念臣。以姿性則至鈍拙也。以見識則至矇昧也。雖尋常百執事之末。猶懼不稱。言責重任。尤豈有一分堪承之望。而況今聖明首出。百度惟貞。凡所以辨忠逆而嚴懲討。臺閣之責也。勵風敎而振紀綱。臺閣之責也。明國是而淑人心。亦臺閣之責也。顧乃以如臣庸陋。苟然充數。臣莫曉聖朝所以淸官方而重言責之意。果安在哉。徒以義重沐浴。聞命卽膺。而登筵亦已數遭。詣臺亦且有日矣。隨例謄傳之外。一味含默。是可以臺閣云乎。滿心惶忸。如難自容。伏乞聖慈。諒臣職之不稱。察臣言之非飾。亟賜鐫免。以幸公私。第臣區區憂憤之忱。不可以祈免而終默。略此尾陳焉。噫嘻。此何等時也。群凶之假息而未鉏者。凡幾類矣。三司之沬血力爭者。凡幾月矣。抑將遷延時日。終成故紙而止耶。臺臣循例傳啓。殿下循例不允。此歲將盡。廓淸無期。其未能務積誠意。快回天聽。此固臣等之罪。而於國勢之岌嶪。何哉。於輿憤之積鬱。何哉。臣未敢知殿下以爲。亂逆幾盡翦除。時事更無可虞。而乃若是泄泄耶。嗚呼。此輩之當日盤據。何如。勢焰。何如。其門客私人之久受豢養。爭出死力者。式繁其徒。怨國入骨。死中求生。則禍根滋蔓。遠而爲戊申乙亥。凶謀益急。近而爲妖任逆範。前事已然。後慮無窮。而殿下每以商量爲敎。其若商量到此。則豈容一向靳允。不思所以伸邦憲而杜後患也哉。天討久稽。亂源未除。則雖係文字間下語。尤當嚴正。以重討逆之義。而第以合辭中。鄭妻之啓言之。方請削爵。而猶稱其號。全不成說。在昔孝廟朝。逆孽金世龍之妻。罪不過慫慂其母。而先正臣文正公宋時烈之疏。斥去爵號。直稱金世龍妻。蓋負犯至重。屬籍當絶。則不可以爵號稱故也。今玆鄭妻之千凶萬惡。罪關宗社。比諸世龍之妻不啻萬倍。則尙可以爵號稱之哉。臣之傳啓。未能深思。不及釐正。而此猶緦功之察也。漢法唐典。能行於蓋長太平。則以我殿下高出百王之聖。獨於治逆一事。反在漢唐之下。此豈臣所仰望於聖明也哉。伏願廓揮乾斷。快正王章。勿以私恩而容忍焉。勿以戚屬而靳持焉。亟從合辭之請。其他府院之啓。罪在必誅。不容小緩者。一倂聽施焉。臣伏見初三日所下嚴忠逆存激揚之敎。尤有所痛嘆而憂慨者。夫忠之反逆也。殿下旣念其日。誠心建白之忠。顯示褒賞。則其日力倡凶論之逆。宜乎卽降顯戮。而何殿下。於顯忠則明。於治逆則忽。若是其逕庭歟。噫。此事以前。臣愚不佞。妄竊以爲。或者日月之明。於數賊窮凶極惡之情節。猶有所未盡俯燭者。故。當斷不斷。尙靳處分云矣。此事以後。臣始知我殿下非不洞然知數賊罔赦之罪。而猶且含忍姑息。以度日爲事。不意殿下。英明剛果之德。獨行小不忍於此等凶逆。使王法屈而大義晦也。噫。請問言根。指意陰慘。曰以深文。情狀叵測。此豈可覆載間一日容息者哉。伏望亟正二賊通天之罪。以洩國人共戴之憤焉。臣聞大司諫柳戇有疏。而以未下批。未及見矣。今乃始得見原疏全本。以懲討大義。奮然自任。斷斷苦心。字字血忱。自不覺撃節歎賞。而殿下亦察其言之直切慷慨。故。十行批旨。極其隆摯。至以予非無意爲敎。臣竊惑我聖上。奬其直而靳其請。是殿下有虛受之量。而無採納之實也。豈不慨然乎。切願竝卽允請。使擧國臣庶。曉然知聖意之不在於幾微姑息。而亂臣賊子知所懼焉。臣無任屛營祈懇之至。答曰。省疏具悉。尙靳臺啓。意亦有在矣。
정조 1년
丁酉十二月十六日。兼春秋朴行淳。刑曹啓目。金鼎夏朴斗杓。圖出關文罪。刑推得情。何如。啓。傳曰。獄情惟在海昌是乎矣。海昌事起之後。徑自縊死是隱則。元犯段。毋論斗杓與鄭趙兩姓人。實無憑覈之道。附之生道。亦是罪疑之義是置。罪人朴斗杓鄭浹趙濡。竝特爲參酌定配爲良如敎。
정조 1년
丁酉十二月十六日巳時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。方泰輿之符同文女。盜竊蔘料之事。所謂貴蟾。無不紹介。而推問之下。半吐半呑。終不明白直告。誠極可痛。勢將連爲加刑矣。國榮曰。渠之隱諱不服。雖甚痛惡。而當此嚴沍。連爲加刑。不無致斃之慮。爲先施威嚴問。似好矣。上曰。然矣。國榮曰。方泰輿罪狀。雖極痛駭。而渠之所犯。旣是年久之事。則宜有參酌之道。且又年老。不足深誅矣。上曰。予意亦然。欲待渠自服然後酌處矣。國榮讀奏公事訖。上曰。判府事徐命膺入侍。仍命退。諸臣以次出。
정조 1년
丁酉十二月十六日午時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。國榮讀奏司僕寺草記。上曰。馬政。卽有國之大事。而近來守令。全不着意。諸邑分養馬之故失瘦瘠不馴等有頉者。若是夥然。豈不可駭乎。國榮曰。近來馬政。誠甚疎虞。分養有頉之守令。不可無罪。而係是宥旨前事。則亦不無參恕之道矣。上曰。其在綜核之道。亦不可一味參恕矣。上命書批答。上曰。大臣以下來待。諸臣竝入侍。仍命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨李秉模坐。右副承旨李敬養坐。同副承旨申應顯坐直。注書柳孟養病鄭東浚病。假注書李兢淵藥院直柳文養仕直。事變假注書李尙度仕。
정조 1년
藥房都提調徐命善。提調具允鈺。右副承旨李敬養啓曰。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此。仰稟。答曰。知道。下敎曰。入侍宜矣。慈殿慈宮氣候一樣矣。
정조 1년
申應顯啓曰。憲府連日監察茶時。事甚未安。除在外外。持平宋銓疏批已下。卽爲牌招。何如。傳曰。允。
정조 1년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而罪人行刑相値。不得爲之之意。敢啓。傳曰。知道。
정조 1년
以持平宋銓牌不進罷職傳旨。傳于申應顯曰。只推。
정조 1년
李亨逵。以兵曹言啓曰。內禁衛將李長燮。五衛將李策。俱以身病猝重。旬月之內。勢難供職。呈狀乞遞。宿衛輪番之任。不可久曠。竝改差。何如。傳曰。允。
정조 1년
申應顯。以禁衛營言啓曰。今十二月十五日。本營諸將官射會時。柳葉箭五巡全布人。別單書入之意。敢啓。傳曰。知道。
정조 1년
丁酉十二月十七日。兼春秋朴行淳。義禁府啓目。醫官方泰輿罪犯。可謂殺無赦。刑推得情何如。啓。傳曰。施威嚴問爲良如敎。義禁府啓目。醫官鄭允說金致儉等。偸食蔘劑罪。刑推得情何如。啓。傳曰。依允。除刑推議處爲良如敎。
정조 1년
丁酉十二月十七日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。判義禁尙不開坐耶。國榮曰。以都事之方在拿處中。故判義禁有所難安。不得開坐云矣。上曰。已欲下敎而未果矣。命書傳敎曰。宋準明分揀放送。判義禁其令明日開坐。又命書傳敎曰。合啓許久闕啓。抄選外。在外臺揀竝許遞。又命書傳敎曰。政官明日牌招開政。國榮讀奏公事訖。上命書傳敎曰。有下詢事。大司成徐浩修。明日來待。上曰。先朝軫念江民之弊。藏氷事。有所釐正。作爲節目。而曾未幾何。復有弊端云。當該官員。不可無罪矣。國榮曰。事甚可駭。使本監及氷庫提調。詳査草記。似好矣。上曰。唯。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨李秉模坐直。右副承旨李敬養坐。同副承旨申應顯坐。注書柳孟養病鄭東浚病。假注書李兢淵藥院直柳文養仕直。事變假注書李尙度仕。
정조 1년
申應顯啓曰。憲府連日監察茶時。事甚未安。除在外外。持平宋銓。卽爲牌招。何如。傳曰。允。
정조 1년
以吏曹參議李義翊。牌不進罷職傳旨。傳于申應顯曰。只推。
정조 1년
傳于鄭民始曰。右承旨與大司成入侍。
정조 1년
有政。吏批。判書金鍾秀進。參判李在簡牌不進。參議李義翊式暇。右副承旨李敬養進。啓曰。本曹郞廳今當差出。而擬望之人乏少。外任竝擬。何如。傳曰。允。以鄭好仁爲大司憲。李亨元爲執義。鄭宇淳爲司諫。李思祚爲持平。朴在源爲獻納。金宇鎭爲正言。金魯鎭爲左尹。朴盛源爲兵曹參知。沈豊之爲吏曹佐郞。朴漢圭爲禮曹佐郞。李昌遠爲社稷令。徐琢修爲戶曹正郞。任觀周爲司僕正。沈公藝爲司僕主簿。李憲泰爲思陵令。李泰一爲崇寧殿參奉。前掌令尹光天復官爵事承傳。嘉善田興弼。折衡金振煥。加資事承傳。兵曹參議朴盛源。參知徐有防。
정조 1년
兵批。判書鄭弘淳病。參判嚴璹病。參議徐有防入直進。參知未差。右副承旨李敬養進。副司直李鎭衡。管城將單李廷壽。副護軍李光國李慶會鄭與曾李煜柳鎭琡李宗榮。奇彦鼎。副司直李徽之任希簡丁範祖洪周萬嚴思憲。副司果曺遠振尹勉遠。李昌中。副司正李尙度。
정조 1년
李秉模。以兵曹言啓曰。今十二月二十日。文臣朔試射日次。試官望。當爲擬入。而判書臣鄭弘淳。病勢沈重。不得擧行。何以爲之。敢稟。傳曰。令次堂擧行。
정조 1년
氷庫提調鄭光漢。以兒房啓曰。東西兩庫伐氷軍頭目等。竝爲招致。以傳敎內辭意。詳細査問。則渠等以爲。氷一丁價。爲米一升。多納則可以厚受。故氷丁之體小薄伐。蓋由於此。而捧上之際。謂以不準尺量。多少破碎。辛勤伐取之勞。半歸虛地。此不但爲稱冤之端。兩庫以流來故規。十丁中。隨其厚薄。以不足執頉者。西則不過二三丁。東則多至五六丁。所受之米。由是減縮。此莫非自年前創設貢物之後。名以都庫。半在江上。半在城中。與員役輩符同。多少弄奸之致也。至於東庫則有踏印及白文成冊各一件。此爲吏輩夤緣幻弄美之資。若待氷米出給時。兩庫官員。一從踏印。文書考準。分給於公廳。則可無渠輩見失之患云。此後各別申飭之意。敢啓。傳曰。待繕工監草記。當下敎矣。
정조 1년
丁酉十二月十八日巳時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。吏曹三堂上。皆入來乎。國榮曰。吏判則入來。而參判參議。俄者違牌矣。上曰。吏曹參判更爲牌招。參議只推。一體牌招。出榻敎上曰。藏氷時民弊。使之詳査以聞矣。尙無草記何也。國榮曰。似未及詳査而然矣。上曰。續明義錄。吏判已製之云乎。國榮曰。姑未脫藁云矣。上曰。諸承旨持公事入侍。出榻敎仍命退。諸臣以次出。
정조 1년
丁酉十二月十八日巳時。上御誠正閣。承旨持公事入侍時。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。假注書柳文養。記事官徐龍輔金勉柱。以次進伏訖。亨逵讀奏濟州牧使黃㝡彦褒貶啓本。北兵使徐有大狀啓。黃海監司徐有寧狀啓。秉模讀奏黃海水使黃寀狀啓訖。上曰。長淵縣監請罷事何事耶。亨逵曰。問情事也。上曰。長淵縣監罷職。監司則欲爲安徐乎。亨逵曰。然矣。仍命書判付。民始讀奏平安監司洪樂純上疏。上曰。此疏留中可也。秉模讀奏刑曹啓目。敬養讀奏禮曹館閣節目。應顯讀奏司譯院啓目訖。仍命書判付。上命退。承史以次出。
정조 1년
丁酉十二月十八日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上命讀平安監司洪樂純上疏。上曰。條陳事。何如。國榮曰。軍額變通之論似有所益。而此亦不可輕易講定。下詢廟堂而處之。似好矣。上曰。近來軍額甚多。每有疊役之患。若欲以鄕族爲別武士。則以元額中充入。如今番禁軍變通之爲則好耶。國榮曰。以疏中所陳觀之。雖元額之外。似多有願入者矣。上曰。更當商量而爲之矣。國榮讀奏吏兵批政望。上落點。仍命退。諸臣以次出。
정조 1년
丁酉十二月十八日申時。上御誠正閣。大司成右承旨入侍時。大司成徐浩修。右承旨鄭民始。假注書柳文養。記事官徐龍輔金勉柱。以次進伏訖。上曰。陞補設幾抄耶。浩修曰。七抄設行矣。浩修曰。曩因大司諫柳戇所啓。陞補之一年十二抄。學製之一年四等試。皆復古制。必於當月當等設行。而若或過限。則削其製抄事允下矣。從今以後。延拖歲末。稠疊設行之弊。自可釐革。而但大司成學敎授。如有實故。不得不過限。則當月當等之削其製抄。亦不無掣礙之端。自戊戌正月爲始。依諫臣所啓擧條施行。而陞補有過限之慮。則當月念間。以限內不得爲之。自本館草記學製。有過限之慮。則當等季朔旬間。以限內不得爲之。亦自本館草記。政院稟旨。或飭勵。或變通。期於限內設行。何如。上曰。依爲之。除非衆所共知實故。而陞試之當月不爲。庠製之當等不爲。則國子長及學敎授。自政院。直捧禁推傳旨可也。出擧條上曰。月三講。幾次設行乎。浩修曰。姑未爲之。而當此歲末。百餘儒生之以此等待。誠難矣。上曰。合製何間爲之耶。浩修曰。二十一日。當爲設行矣。上曰。學製盡爲之耶。浩修曰。尙餘二十人矣。上曰。所餘者何學耶。浩修曰。東南學。而以無文可選。有此餘數云矣。上曰。庠製收劵幾何云耶。浩修曰。兩學各三百餘張矣。上曰。何其小耶。浩修曰。三百餘張不小矣。上曰。近來陞抄儒生多少如何。浩修曰。百餘人矣。上曰。東南學詩賦題云何。民始曰。東學詩題則南風慶雲見。上下同樂。賦題則滿意過食桃。南學詩題則見淸河太守。歎無由論地上事。賦題則蚤往呼子愼。上曰。詩賦題。俱不善出矣。上曰。校書館。合設於奎章閣。則或有所勝耶。浩修曰。大提學似或爲難矣。上曰。大提學例兼。則事多難便云矣。浩修曰。奎章閣提學。多出於文衡。則便是不失其本矣。上曰。校書實提調。用行下乎。民始曰。然矣。上曰。同成均亦用行下乎。民始曰。用之矣。上曰。校書提調之代。若以他提擧。或同成均相換。則非盡奪矣。民始曰。然矣。民始曰。成均館自是富饒。近來則西壁盡空。此甚可悶矣。上曰。何爲而如是消瀜乎。民始曰。臣待罪國子長時見之。則養賢庫。尤爲蕩然。而排朔下記。不成說矣。浩修曰。右承旨爲國子長時。稍立規模。而未幾遞解矣。上命大司成先退。上曰。續明義錄纂輯。必於歲前了當好矣。兪彦鎬則歲前足爲之乎。民始曰。若費五六日則足可爲之矣。上曰。兪彦鎬之文則專以供辭粧撰。徐命膺則綴文好矣。民始曰。屬之一人。然後可爲一通文字矣。上曰。述海於聽政時被謫。而其包藏禍心。最是骨子矣。彦鎬之文。猶有未破其情節者。其草本。還爲下送。使之刪改可也。上曰。奎章閣冊件記。已爲修整乎。民始曰。已爲之云矣。上曰。然則竝與誌而入送于都承旨處。至於奎章閣員役料布。言于戶判。使卽磨鍊可也。上曰。平安監司上疏。可謂善作矣。其疏所陳事。如慶尙道別武士左出身。右閑良之例矣。上曰。別武士事。出問于兵曹可也。命退。承史以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨李秉模坐。右副承旨李敬養坐直。同副承旨申應顯坐直。注書柳孟養病鄭東浚病。假注書李兢淵藥院直柳文養仕直。事變假注書李尙度仕。
정조 1년
申應顯啓曰。合辭方張之時。兩司無詣臺之員。除在外外。未肅拜呈告人員。竝卽牌招。何如。傳曰。允。
정조 1년
傳于申應顯曰。滯囚可悶。卽爲開坐擧行。
정조 1년
李秉模。以承文院官員。以都提調意啓曰。今此白翎漂海人入送咨文。纔已正書。安寶啓下矣。卽見黃海監司徐有寧狀啓謄報。則漂人等物件。與初問情。多有相左。依此更爲釐正。正書安寶後。與茂長漂人入送咨文及瀋陽問安使回咨。一體定禁軍騎撥。罔夜下送于別齎咨官金鴻喆所到處。使之同爲齎去之意。分付。何如。傳曰。允。
정조 1년
李秉模。以吏曹言啓曰。今此臘享大祭執禮大祝。以侍從塡差。而時無職名人員。令該曹。口傳付軍職。何如。傳曰。允。
정조 1년
申應顯。以義禁府言啓曰。刑曹啓辭內。代射罪人出身韓昌岳。移義禁府。依筵敎嚴刑三次後。依律擧行事。允下矣。韓昌岳。今已嚴刑三次。而代射罪人之邊遠充軍。及充軍罪人之令兵曹擧行。旣有先朝受敎。韓昌岳出付兵曹。使之擧行之意。敢啓。傳曰。知道。
정조 1년
以文臣朔試射望筒。傳于申應顯曰。日寒停。
정조 1년
李亨逵。以兵曹言啓曰。因義禁府草記。代射罪人韓昌岳嚴刑三次後。令兵曹邊遠充軍事。命下矣。罪人韓昌岳。全羅道谷城縣充軍發配之意。敢啓。傳曰。知道。
정조 1년
丁酉十二月十九日。兼春秋朴行淳。義禁府啓目。向前鄭允說等。合有分揀之道。上裁何如。啓。傳曰。議處施行爲良如敎。義禁府啓目。罪人方泰輿。終不直招。刑推得情何如。啓。傳曰。屢次嚴問之下。一向吞吐。萬萬無狀兺除良。標紙事之謂有規例之似然。尤極駭然。更良施威嚴問爲良如敎。
정조 1년
丁酉十二月十九日申時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。國榮曰。日寒如此。金吾之滯囚可悶。下敎開坐。似好矣。上曰。方欲下敎矣。上曰。明日次對。依例來會云乎。國榮曰。以無時急稟定事。將入頉稟云矣。上曰。文臣朔試射。雖是應行之事。而日寒如此。今番則欲命停矣。國榮曰。日寒甚劇。試射果難矣。上曰。方泰輿之前後供辭。終不直招。誠極痛駭。必欲待其直招而酌處矣。國榮曰。渠之所犯不細故。欲爲抵賴之計。而連爲嚴問。渠何敢不服乎。第其更招。則無異自服矣。上命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨李秉模坐。右副承旨李敬養坐。同副承旨申應顯坐直。注書柳孟養病鄭東浚病。假注書李兢淵仕直柳文養式暇。事變假注書李尙度仕。
정조 1년
李敬養。以吏曹言啓曰。本曹守令講坐起時。寧陵令姜載潤。兩次不進。一冊不通。依例汰去。何如。傳曰。允。
정조 1년
又以吏曹言啓曰。禮賓寺參奉柳東亨。兩次居中。依例罷職。何如。傳曰。允。
정조 1년
又以吏曹言啓曰。今日本曹開拆坐起時。考見京外褒貶啓本。則西部奉事金相舟。以捐體宜警爲目。北部奉事李觀洙。以事或疎率爲目。竝宜置下考。而置諸中考。致勤點下。依定式下考施行。陰竹縣監李禮輔。以可戒疎率爲目。豐基郡守金光緯。以寬近於弛。勉之在剛爲目。益山郡守李惟稱。以益察糴政。休說民憾爲目。求禮縣監李重玉。以欲恤民隱。奚信吏言爲目。龍安縣監李世馝。以宜略瑣誚爲目。嘉山郡守徐有龍。以生手待熟。來效且觀爲目。長連縣監尹謐。以病奈妨聰爲目。居山察訪李奎廷。以推刷盍察爲目。健元陵令閔師伯。以事或顚錯爲目。則竝宜置下考。而置諸中考。龍仁縣令白文昌。以事或欠商爲目。綾州牧使李堉。以邑弊漸滋。民望方切爲目。南原府使宋載德。以推其畿譽。勉玆南治爲目。礪山府使金漢謙。以政須懋實爲目。寶城郡守白鳳麟。以典恕其失。倘能自勵爲目。光陽縣監金載厚。以柔善何疵爲目。谷城縣監金尙鉉。以關飭面警。佇觀來效爲目。則竝宜置中考。而置諸上考。殊無嚴明殿最之意。該道臣該曹堂上。推考警責。上項守令察訪及健元陵令閔師伯。竝依例罷黜。而其中南原府使宋載德。光陽縣監金載厚。俱以三年窠守令。前已居中題目。今又如此。其不可治可知。一體罷黜。何如。傳曰。允。
정조 1년
傳于李亨逵曰。昨年此日。旣命停捧。言念民事。不可踰日。況豐歉隨邑不同。依昨年例。還上停捧事。今日內。三懸鈴。卽爲分付八道兩都。
정조 1년
申應顯。以義禁府言啓曰。時囚罪人權伋。告身盡行追奪。杖七十收贖。徒一年半定配事。照律公事判付內。功減一等啓下矣。權伋徒一年半定配。功減一等。告身盡行追奪。杖六十收贖。公忠道鎭川縣長陽驛。徒一年定配。而以議啓內辭意。具罪目。依例發遣府書吏。押送配所。何如。傳曰。允。
정조 1년
司諫鄭宇淳。持平宋銓。校理李謙彬朴祐源。副校理沈有鎭。修撰安聖彬。副修撰南鶴聞。啓曰。鄭妻與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。神人之憤。去而益深。以今番逆變觀之。妖任不過閭以下缺
정조 1년
丁酉十二月二十日。兼春秋朴行淳。義禁府啓目。罪人方泰輿。終始不服之狀。萬萬凶頑。刑推得情何如。啓。傳曰。問目內條件。旣皆自服是如乎。論以法紀。所當計贓是乎矣。文女已爲物故。則到今元犯。實無可覈之道兺除良。渠是耗荒之物乙仍于。尙不加刑。意亦有在是置。至於標紙事段置。雖不明白直告。觀渠元情。便亦遲晩。又以盜竊判付。更欲盤問。則是抵死而後已。於渠何誅。今此拿問。只出於査覈之意。而査覈旣畢。別無可問之端。放送爲良如敎。
정조 1년
丁酉十二月二十日巳時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱進伏訖。國榮曰。夜間聖體。若何。上曰。一樣矣。上命奏公事。上曰。吏曹開拆草記中。以下考施行者。何其多也。國榮曰。今番之下考施行者。果多矣。上曰。中考施行者。皆是不遞者耶。國榮曰。連中與堂上居中者。皆作窠矣。上曰。守令之後去者。未必勝於前去者。而迎送之際。徒爲小民無限之弊。故予嘗以此爲可悶。今番下考施行者。若是夥然。吏判誠過矣。國榮曰。銓曹亦必有意見而然也。第作窠者則果太多矣。上曰。如南原府使之題目。亦豈是中考施行者耶。國榮曰。此則果未知其爲中考矣。上曰。今見方泰輿之供標紙事。雖不明白直招。大體則便是自服。旣不計贓勘罪。則不必更問。將欲放釋矣。國榮曰。聖敎誠好矣。上命退。諸臣以次出。
정조 1년
丁酉十二月二十日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。箕伯所陳軍制事果好矣。而大抵兵者。宜務精。不宜務多。予意則元額中。以鄕族。別作一隊似好。卿意。何如。國榮曰。聖敎誠然。而事之便宜。有難遙度。更令博採衆議。擇其善策而決定。似好矣。上曰。然矣。國榮曰。方泰輿旣已特放。其子方孝民。何以爲之乎。上曰。復屬無妨矣。上曰。王大妃殿進御粟米飮。自明日停止。出榻敎上命退。諸臣以次出。
정조 1년
李亨逵啓曰。假注書柳文養。時無職名。令該曹依例付軍職。冠帶常仕。何如。傳曰。允。
정조 1년
鄭民始啓曰。判府事徐命膺。依下敎來待矣。傳曰。入侍。
정조 1년
傳于李秉模曰。輪對官同爲入侍。
정조 1년
傳于李敬養曰。副提調持加減交濟湯入侍。
정조 1년
李敬養。以吏曹言啓曰。耆老所守直官池德斌。無端下鄕。久不上來。揆以事體。不可仍置。汰去。何如。傳曰。允。
정조 1년
李亨逵。以備邊司言啓曰。卽見黃海監司徐有寧狀啓。則枚擧黃州牧使徐命敏牒報以爲。自京下來。茂長漂人二十九名中。羅五爲名人。今月十七日。到黃州物故。故斂棺等節。從厚備給。而依諸漂人所願。仍爲埋置於黃州地。爲辭矣。今此漂人一名。旣已物故。埋置我地。以此狀。今番咨文中。添入撰出之意。分付承文院。何如。傳曰。允。
정조 1년
申應顯。以義禁府言啓曰。京畿監司權噵狀啓。據刑曹帖目內。長湍前前府使李萬恢。移本府處之事。允下矣。李萬恢今方待命。卽爲拿囚之意。敢啓。傳曰。知道。
정조 1년
奎章閣提學徐命膺箚曰。伏以奎章閣。卽我殿下元年首創之制。而億萬年文治。莫不權輿於此。誠宜正其規模。詳其節目。以爲永久不拔之圖。而不但已也。自古藏書之所。必有祕閣祕府。內外相維。故漢有猉獜天祿於內。又有石渠石室於外者。內外相維也。唐有昭文弘文於內。又有祕書祕府於外者。亦內外相維也。宋有崇文龍圖於內。又有祕書省於外者。亦內外相維也。蓋以外閣爲用。內閣爲體。體必統用。然後事權不分。庶務乃立。我國文衡之兼三館。亦此意也。今館與閣。旣已具備。可令館自館而閣自閣。以奎章堂上。例兼藝閣提調。奎章郞廳。例兼藝閣校理。而藝閣衙門。與時御附近之公廨。互換移設。凡外閣之印書刊書等事。皆內閣堂郞主管擧行。則庶可爲辨館閣。兼體用一內外之道。伏惟聖明財幸焉。答曰。省箚具悉。箚請問于大臣。已有酌定者。卿其成出節目以聞。
정조 1년
正言金宇鎭疏曰。伏以日月流邁。歲色垂暮。仰惟撫時攀慕。孝思何堪。臣於意外。忽伏承諫省除旨。臣誠感激恧慼。莫省攸處。顧今一初淸明。百度淬勵。凡厥繩糾之任。惟臺閣也。亂逆層生。餘孽尙多。若其懲討之責。亦惟臺閣也。此時此任。豈臣年眇識淺。所可彷彿。而況臣私義。尤有萬萬不自安者。廟堂臺閣。自是可否相濟之地。從古先輩之如臣所處。而叨是職者。未嘗不引義必遞。已成公朝之一故實。今臣自處之道。亦豈有去就之可論乎。以公以私。有不容一日虛縻。玆隨天牌。冒控短章。伏乞聖明。俯垂鑑諒。亟許鐫遞臣職名。仍治臣瀆撓之罪。以肅朝綱。不勝幸甚。臣無任屛營祈懇之至。踏啓字。
정조 1년
司諫鄭宇淳。持平宋銓。校理李謙彬朴祐源。副校理沈有鎭。修撰安聖彬。副修撰南鶴聞啓曰。請鄭妻爲先削其爵號。亟施邦憲。使四百年宗社。轉危而爲安焉。請放歸田里罪人金相福。爲先極邊遠竄。措辭見上答曰。不允。司諫鄭宇淳。持平宋銓啓曰。請新智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。嚴鞫得情。請黑山島定配罪人龜柱。亟加嚴鞫。快正王法。請還寢逆禶妻放釋之命。依金吾初定。濟州地定配。籍産一依法典擧行。請遲晩物故罪人啓能。亟施孥籍之典。請放逐鄕里罪人朴宗德。施以屛裔之典。請令王府。一依古典。趾賊等凶種年未滿者。待其稍長。卽施邦刑。俾絶凶逆易種養禍之患。措辭見上答曰。不允。持平宋銓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請故判書李潭。亟施追削之典。請三水府定配罪人洪達洙。亟令王府。更令嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫。設鞫嚴問。請鍾城府定配罪人趙濟泰。南海縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根。減死刑配之命。竝依本律施行。請新島荐棘罪人宋瑩中。設鞫嚴問。施以當律。措辭見上方泰輿盜隱蔘材之罪。渠旣無辭自服。則計其贓犯。自有本律。而若其符同文女。多竊標紙之狀。尤萬萬凶猾。不促以贓犯論也。今我聖上至仁之德。謂以邦憲之物。遽降全釋之命。旣不計贓而抵法。又不究竟而得情。論以邦憲。失之太寬。請前醫官方泰輿。更令該府。窮覈取服。施以當律。答曰。不允。幺麽醫官。何足發啓乎。亟停所啓。司諫鄭宇淳啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情快正王法。請海南縣定配罪人李弘濟。亟令王府。設鞫得情。請海南縣竄配罪人金載順。亟令王府。設鞫得情。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時漙李心淵朴相集李商進復一等十二人。已物故外。亟令嚴鞫。快施當律。請還寢秀愛福氷等酌處之命。依律處斷。請海美縣定配罪人申光復。亟令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請逐鄕里罪人尹得毅。施以屛裔之典。請韓後翼。卽令王府。嚴鞫得情。快正王法。請安兼濟李宅鎭。亟令王府。更加嚴鞫。期於得情。依律處斷。請亟收洪良浩。慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答曰。不允。
정조 1년
丁酉十二月二十一日辰時。上御熙政堂。召對輪對官。同爲入侍時。參贊官李秉模。侍讀官沈有鎭。檢討官南鶴聞。假注書柳文養。記事官徐龍輔金勉柱。輪對官宗廟令鄭衡臣。平市署令權中立。司宰僉正徐魯修。廣興守李普中。長興庫直長徐直修。以次進伏訖。上命輪對官進前。魯修進伏。仰奏職姓名。上。下詢職掌。對曰。無所掌矣。上曰。遺在幾何。對曰。燒木五十一萬八千三百八十斤。卯鹽六十九桶矣。上曰。有何所懷。對曰。無矣。命退。普中進伏。仰奏職姓名。上。下詢職掌。對曰。米麪矣。上曰。遺在幾何。對曰。米一萬二千三百二十一石。太二千二百二十八石矣。上曰。無弊瘼乎。對曰。無矣。命退。上曰。李普中誰也。秉模曰。故相李宜顯之從姪矣。中立進伏。仰奏職姓名。上。下詢職掌。對曰。句檢市廛。平斗斛長。低昂物貨等事矣。上曰。遺在有之否。對曰。無矣。上曰。有何所懷。對曰。別無仰達者矣。命退。衡臣進伏。仰奏職姓名。上。下詢職掌。對曰。五日一次奉審。逐日灑掃矣。上曰。有何所懷。對曰。無矣。命退。直修進伏。仰奏職姓名。上。下詢職掌。對曰。席子色矣。上曰。遺在幾何。對曰。一萬二千二百二十九張矣。上曰。有何所懷。對曰。貢人以兩西楮注紙。下楮注紙兩名色。不無稱冤之端矣。上曰。有何矯捄之道乎。對曰。貢人輩皆願權減矣。命退。進講史記評林太伯傳。有鎭讀自十三年王諸樊。至國未可量也。上命下番讀之。鶴聞。自歌豳曰美哉。至吾不敢觀。上讀自十三年王諸樊。至吾不敢觀。有鎭曰。季札之觀樂。至歌唐曰。其有陶唐氏之遺風乎。不然。何憂之遠也。遺風餘俗。猶能遠憂。則唐堯之出治。其憂可知矣。堯典一篇。莫不自憂字中流出。以親九族。九族旣睦。則以九族之不睦爲憂可知也。平章百姓。百姓昭明。則以百姓之昭明爲憂可知也。協和萬邦。黎民時雍。則以黎民之不時雍爲憂可知也。至於咨羲和咨四岳之咨字。嗟嘆之聲。則此憂字之意也。以是憂而至於敬授人時。以是憂而至於徵庸得人。此堯之所以爲堯也。我殿下新服丕基。群凶就戮。義理大明。百度惟貞。治具畢張。宜無所爲憂於此時。而亦毋以已治已安。少弛宸憂之深遠。須如堯典之莫不自憂字中流出。然後可以致時雍之化。敢此仰達。鶴聞曰。勤而不德四字。可見乎功德之盛大。蓋勤者。逸之反也。天下百千事。莫不以是勤而做去。禹之治水。亦由於勤之一字。而不伐其功。不矜其能。初無自滿自足之意。故其盛德大業。克紹堯舜者。亶以此也。方今聖明新服。勤涖庶務。百度維新。治制甫定。正宜勤勤勉勉。不自滿假。莫謂已安已治而少忽乾惕。則此實勤而不德之義也。伏願體念焉。上曰。所陳好矣。當體念焉。上曰。參贊官亦陳文義可也。秉模曰。兩儒臣所陳憂勤二字俱好。而其中憂字。有深遠之意。伏願體念焉。上曰。所奏好矣。上命玉堂先退。上曰。徐判府事入侍。賤臣承命召入。命膺進伏。上曰。奎章閣節目。已爲成出乎。命膺曰。方出中草矣。上曰。見續明義錄草本。卿之文則善綴。而兪彦鎬之文則只憑罪人招辭而爲之。故其草本。還爲下送。使之刪改矣。命膺曰。不出於一手。則無怪其如此矣。上曰。予之所製文字。漸有閪失之患。此甚可悶。卿須自今日入直本閣。修整以出。而其中有可以稟定者。勿憚頻繁而爲之好矣。命膺曰。此乃臣之職責。敢不恪謹奉行乎。上曰。先朝御製一句箚錄有之。予之賡韻。亦有散錄於日記中者。此亦抄出同入好矣。命膺曰。謹當如聖敎爲之矣。上曰。校書館頭緖。何如。卿則終以爲文衡。不可例兼云耶。命膺曰。使文衡例兼。則主客之勢。其將判異。臣意則使奎章閣堂上。專爲主管。斷不可已也。上命退。諸臣以次出。
정조 1년
丁酉十二月二十一日巳時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。輪對官入侍。法意非不好矣。而近來則皆以無所懷無弊瘼爲對。而未免爲應文之歸。殊可歎也。國榮曰。閑司漫職之無弊瘼無所懷。亦不是異事。何必强覓以奏。而至於諸官之皆以一無字仰對者則果非矣。上曰。然矣。上曰。棍制節目。尙未成出耶。國榮曰。姑未及爲之矣。上曰。必於歲前。相議成出好矣。國榮曰。將與訓御將相議爲之矣。上曰。予之在邸時。所製文字。將欲編次。使誰爲之則好耶。國榮曰。徐命膺必善爲之矣。上曰。予意亦如此矣。仍命讀奏御製諸篇。上曰。草本多有釐正處矣。國榮曰。校正後。可以編次矣。上曰。不緊文字。將欲刪去矣。國榮曰。雖尋常篇章。皆有可觀處。略加潤色則將好矣。上曰。判府事徐命膺使之入來。出榻敎上曰。召對爲之。仍命退。諸臣以次出。
정조 1년
丁酉十二月二十一日未時。上御誠正閣。藥房副提調持湯劑入侍時。副提調洪國榮。假注書李兢淵。記事官林錫喆金勉柱。醫官康命吉。以次進伏訖。命吉奉進湯劑。上進御。上曰。徐判府已往于摛文院乎。國榮曰。俄已進去矣。上曰。編次校正之役。徐判府必善爲之矣。國榮曰。然矣。上曰。柳東亨卽元陵效勞之人。而以貶坐之晩到。至於落職。事甚可矜。何以則好耶。國榮曰。此不過未及參坐之致。則落職雖甚可矜。而旣已落職。分付銓曹。使之復職。似好矣。上曰。然矣。命書傳敎曰。元陵效勞之人。一考兩貶。守令則已無可論。如柳東亨不過晩到之致。今番大政復職事。分付。此非爲其人也。銓曹知悉。國榮曰。宣傳官李東憲事。不過襲謬之致。則宜有參酌之道矣。上曰。業欲下敎矣。命書傳敎曰。已於日昨。聞此事而未果下敎矣。李東憲事。旣是襲謬之致。今番宜有參酌勿汰事。分付。仍命退。諸臣以次出。
정조 1년
丁酉十二月二十一日初更三點。上御誠正閣。右承旨入侍時。右承旨鄭民始。假注書李兢淵。記事官徐龍輔金勉柱。以次進伏訖。上命讀續明義錄草本。上曰。兪彦鎬所製改來者。今則別無未盡處耶。民始曰。改來者大勝於前矣。上曰。吏曹開拆草記之下考施行者。豈不太過乎。民始曰。似涉太多矣。上曰。雖南原題目言之。其曰。勉玆南土者。豈是中考之題目耶。民始曰。南原之以中考施行者。亦涉太過矣。上命讀御製賡韻。仍命退。諸臣以次出。
정조 1년
申應顯啓曰。合辭方張之時。憲府無詣臺之員。除在外外。未肅拜呈告人員。竝卽牌招。何如。傳曰。允。
정조 1년
李敬養啓曰。漢城府左尹金魯鎭。兵曹參議朴盛源。除拜後。過三日不爲出肅。依定式。推考警責。仍卽牌招察任。何如。傳曰。允。
정조 1년
傳于洪國榮曰。副提調持加減交劑湯入侍。
정조 1년
李亨逵。以兵曹言啓曰。今日武臣賓廳講書時。中樞府經歷具綜。通鑑第二卷不通。御營廳把摠李延喆。將鑑初卷不通。訓鍊院主簿宋載瑞。將鑑第三卷不通。依法典。推考警責。何如。傳曰。允。
정조 1년
李亨逵。以備邊司言啓曰。祿都目政事。今月內。當爲擧行。而兵曹判書鄭弘淳病未出仕。令次官。依例擧行之意。分付。何如。傳曰。允。
정조 1년
申應顯。以義禁府言啓曰。東萊機張兩邑。今番凶逆餘孽。移配他道事。擧條啓下矣。機張縣圍籬安置罪人韓光綮。全羅道樂安郡移配。而依例發遣府都事。仍令押送配所後。與地方官。眼同圍籬安置。機張縣邊遠定配罪人元喆。光陽縣移配。機張縣邊遠定配罪人朴鳳興。咸鏡道富寧府移配。而依例發遣府書吏羅將。押送于各其配所。機張縣緣坐安置罪人沆鎭。興陽縣移配安置。機張縣爲婢罪人曾順。鏡城府移配爲婢。而令刑曹。押送配所。何如。傳曰。允。圍籬安置與編配有異。勿論。
정조 1년
丁酉十二月二十二日巳時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱以次進伏訖。國榮曰。夜間聖體。若何。上曰。一樣矣。上命奏公事。上曰。戶曹參判洪樂命。今日爲謝恩。病狀近日則差勝云乎。國榮曰。爲其一謝恩命。扶曳入來。而病狀則未差云矣。上曰。禁府。東萊機張兩邑罪人移配草記。俄者允下。罪人中圍籬安置者。亦將移配耶。國榮曰。圍籬安置則不必移配矣。上曰。然矣。注書出去。草記批答。以圍籬安置與偏配有異。勿論書出事。分付。賤臣承命出傳。上命書公事判付。仍命退。諸臣以次出。
정조 1년
丁酉十二月二十二日午時。上御春塘臺。別軍職試射入侍時。行都承旨洪國榮。假注書李兢淵。記事官林錫喆。金勉柱。以次進伏訖。上命別軍職應射。上曰。右承旨入侍。與都承旨交替入侍。右承旨鄭民始進前。上命國榮小退。上曰。徐判府事入侍。賤臣承命召入判府事徐命膺進前。上曰。編次之役。幾何爲之乎。命膺曰。今方爲之矣。上曰。多有點改處乎。命膺曰。御製皆洽好好。別無刪削者矣。上曰。幼時所作。必多有可改處矣。命膺曰。初年御製。多有天機漸動處。故尤好。而略有字句間付標處矣。上曰。持入。命膺奉進。上命民始讀奏。上曰。所改處。皆好矣。命膺曰。御製題目。何以書之乎。上曰。名以弘齋稿。以春邸錄爲小題目則似好耶。命膺曰。好矣。上曰。春邸錄之外。有何好題目耶。命膺曰。名以冑筵錄。亦似好矣。民始曰。春邸二字。似勝於冑筵矣。上曰。然矣。上曰。文字中。繁瑣者。盡爲刪去。務從簡約好矣。命命膺先退。國榮進前曰。日寒向晩甚緊。久爲殿座。殊涉可悶矣。上曰。試射今日內。旣難畢試。將欲姑罷矣。仍命射員退出。國榮曰。湯劑今方煎待矣。上曰。湯劑入之。醫官康命吉奉進湯劑。上進御。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨李秉模坐直。右副承旨李敬養坐。同副承旨申應顯式暇。注書柳孟養病鄭東浚病。假注書李兢淵藥院直柳文養仕直。事變假注書李尙度仕。
정조 1년
李敬養啓曰。大司憲鄭好仁傳旨未下。執義李亨元。掌令兪彦鏶金鍾厚在外。持平宋銓李思祚呈辭。今日以監察茶時之意。敢啓。傳曰。知道。
정조 1년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 1년
李亨逵啓曰。今十二月二十五日。祿都目政事爲之之意。敢啓。傳曰。知道。
정조 1년
李秉模啓曰。明日次對。兩司當爲進參。除在外外。未肅拜呈告人員。竝待開門牌招。以爲推移入侍之地。何如。傳曰。允。
정조 1년
李亨逵。以都摠府言啓曰。都摠管安川君烓。以社稷臘享大祭初獻官肄儀事。禮曹晝仕出去之意。敢啓。傳曰。知道。
정조 1년
以大司諫柳戇。牌不進罷職傳旨。傳于李秉模曰。只推。
정조 1년
以持平宋銓。牌不進罷職傳旨。傳于李敬養曰。只推。
정조 1년
以濟州牧使狀啓。傳于李敬養曰。勿待罪事回諭。
정조 1년
繕工監提調具允鈺。以兒房啓曰。氷丁之弊。詳査草記事。命下矣。詳細探問於東西沿江。則蓋其爲弊不一而足。朝家所禁者。莫嚴於防納一事。而自纛島以下八九處江村居民中。諉以無率丁。任掌輩。以錢收斂。或一二錢。或二錢五分。甚至於三錢。而防納者。比比有之。且稱以成冊例債。或十戶或二十戶。率斂錢十文。分給於部隷。此其京外下屬侵漁之習。而江村小民莫大之弊也。定式中。氷丁馱價。毋論遠近。以二十文。折定都下。而望遠亭一處。加斂五分於民戶。或有破氷。則每丁六分計除。不給者。又爲稱冤之端。及其輪納內庫也。本庫員役輩。以氷丁之薄劣短少執頉。而貰馬驅人處。或索價錢。或奪衣巾。以致怨言之載路。內庫書員之出往江上者。與在內之庫直。符同氷戶應納者。假令爲一百丁。則氷丁減捧。入庫帖文。依數成出。每戶各捧三丁價一錢五分。馱價二錢。亦爲計除分食。大抵斂錢防納。雖是任掌輩所爲。而各部下屬之符同作弊。本庫員役之幻弄作奸。傳說浪藉。氷丁變通。纔過數年。其所爲弊。亦是多端。事之痛駭。莫此爲甚。當該部官及該監內外官員。竝令該府拿問處之。其下屬。移法司照律嚴處。臣等職在提擧。實有不能檢飭之失。惶恐待罪之意。敢啓。傳曰。知道。卿等勿待罪。氷庫官員。一體拿問定罪。
정조 1년
李亨逵。以司僕寺官員。以一二提調意啓曰。本寺分養馬。如有故失瘦瘠病傷不馴。則每於畢上納後抄出。分授營邑。依法典施罰。而有赦令。則例皆蕩滌矣。今年所納分養馬有頉營邑。現告成冊。今始齊到。而係是宥旨前事。似不當循例施罰。何以爲之。敢稟。傳曰。雖是宥旨前事。而文書磨勘。不特在於赦後。以馬政之疎虞。本寺官員之被罪。不止一二番。則獨於守令。不可每以令前蕩滌。依例書入。
정조 1년
李敬養。以義禁府言啓曰。黃海水使黃宷狀啓。據刑曹粘目內。長淵前府使權。白翎前僉使李仁秀。移本府處之事。允下矣。權李仁秀等。俱在任所云。權發遣府書吏拿來。李仁秀交代後拿來。何如。傳曰。允。長淵縣監權。到任屬耳。道臣旣請仍任。雖與面官交代有異。宜有分揀之道。爲先從重推考。
정조 1년
李敬養。以刑曹言啓曰。因義禁府啓辭。機張縣緣坐安置罪人沆鎭。興陽縣移配安置。機張縣爲婢罪人曾順。鏡城府移配爲婢。令刑曹押送配所事。命下矣。依傳敎。罪人沆鎭曾順竝卽押送于各其新定配所事。發關分付于該道道臣之意。敢啓。傳曰。知道。
정조 1년
大司憲鄭好仁疏曰。伏以日月流邁。歲色逼除。伏惟聖孝靡逮。益復罔極。仍伏念臣。猥以無似之賤品。謬蒙不世之異渥。八座寵擢。旣出常格之外。籌司新差。又在旬日之內。㝠升之懼。過福之災。猶係臣身之狼狽。顧不足恤。而在聖朝綜核之政。嚬笑之義。緣臣而若有所失。亦非細故也。此臣所惝怳怵惕。歷累日而靡措者也。不意伏奉敎旨。又以臣爲司憲府大司憲者。噫此古都御史之職也。其地望之淸峻。責任之不輕。顧何如而擧以畀之於聾聵如臣。疲軟如臣。而不少留難。臣誠愧懼悶蹙。不知其所以也。矧今一初淸明之會。萬化方新。百度惟貞。而國勢猶復岌嶪。時憂尙多溢目。則此時風憲之長。尤不可不愼簡也明矣。臣雖欲憑恃寵靈。冒沒承當。其於人器之不稱。物論之不協。何哉。抑臣有私義之萬萬兢惶者。府啓鄭克煥等十二人事。其中宋翼彦。卽臣外從弟也。此在公法。固所當避。義不敢隨衆論列。此又臣決不可冒膺之端也。以公以私。進身無路。日昨違召。己極悚惶。而今以闕啓。天牌又臨。末由承膺。玆敢隨詣。冒入文字。略暴微懇。伏乞聖慈。俯垂鑑諒。亟削臣都憲之職。兼遞臣籌司之任。以重公器。以安私分。千萬幸甚。臣旣不以言職自居。則不宜贅陳。而若其不共一戴得誅之之凶逆。則亦有所終難泯默者。惟聖明少垂察焉。嗚呼今日三司之請。府院之啓。何莫非必討之賊。難貸之罪。而其中係宗社之安危。爲神人之共憤者。則尤不宜晷刻容貸於覆載之間。而天網太恢。王章未伸。若鄭妻之千凶萬惡。凡有血氣含生之倫。莫不沫血奮臂。皆欲臠肉剮骨。而尙此偃息於城闉咫尺之地。龜柱之三罪俱發。萬戮猶輕。而旣降賜死之命。旋又中止。樂任之再出賊招。罪在必戮。而終靳嚴鞫之請。三尺尙屈。凡此三凶。罪極惡積。決難假貸之狀。固聖上之所已俯燭無餘。而特拘一時之私恩。欲屈萬世之常法。此臣所以憤惋憂歎。直欲手剔群凶而不可得者也。以殿下之明聖。凡天下所當然之理。無所不察。歷稽往牒。凶如三凶。罪如三凶。而夫豈有一向容息者哉。殿下之所靳許者。是私恩也。少惠也。群下之所爭執者。是公法也。大義也。尙安有以私恩而掩公法。以少惠而忘大義者哉。伏願翻然深思。快揮乾斷。亟正三凶之罪。以洩臣民之憤焉。至如相福言根之請。瑩中深文之說。其爲凶賊之血黨。爲亂逆之羽翼。挺身左袒。思之懍然。而臣以其時承宣。昵侍前席。目覩其狀。躬聽其言。假令由相福之一言。至於鞫問中官之境。則其禍機之罔測。將何如哉。臣雖不能擧笏撃賊於伊時。若又緩聲討罪於今日。則是豈曰有臣分乎。此尤臣痛恨激慨之忱。有倍於他人者也。亦願亟施當律。以爲嚴邦憲。正國是之道焉。答曰。省疏具悉。合啓之尙今靳允。予豈無意哉。言根之說。深文之言。亦非不知。厥罪罔赦。而尙不處分。亦有意焉。卿其勿辭察任。
정조 1년
丁酉十二月二十三日。兼春秋朴行淳。刑曹啓目。罪人全順三。結縛官長之罪。依律處斬之意。分付道臣何如。啓。傳曰。依允。
정조 1년
丁酉十二月二十三日巳時。上御誠正閣。諸承旨持公事入侍時。左承旨李亨逵。右承旨鄭民始。左副承旨李秉模。右副承旨李敬養。假注書柳文養。記事官徐龍輔金勉柱。以次進伏訖。上命讀公事。亨逵讀奏統制使李昌運狀啓。平安監司洪樂純狀啓。繕工監草記。民始讀奏義州府尹李命植狀啓。秉模讀奏平安監司啓本。敬養讀奏慶尙左水使柳鎭恒狀啓。東萊府使林鼎遠狀啓訖。命書判付。民始讀奏刑曹回啓及禁府草記訖。上曰。長淵。是兼營將乎。民始曰。然矣。上曰。黃海水使狀啓。啓下備邊司者。而今付刑曹粘目。甚可怪矣。備局只見水使狀啓。而不見監司仍任之狀啓而然耶。民始曰。似是自備局出給刑曹。刑曹有此粘目矣。仍命書判付。民始曰。長淵卽縣監。而刑曹回啓及禁府草記。皆書以府使。莫重奏御文字。如是誤書。事甚未安。刑曹禁府堂上竝推考。何如。上曰。依爲之。出擧條命書大司憲鄭好仁疏批。又命書傳敎曰。禮房承旨馳詣議政府禮曹隷儀處。獻官諸執事實豫差摘奸以來。仍命敬養先退。上曰。孝明殿晝茶禮當親行。承旨待令于明政殿。仍命退。承史以次出
정조 1년
丁酉十二月二十三日午時。上詣孝明殿。親行晝茶禮入侍時。左承旨李亨逵。右承旨鄭民始。左副李秉模。假注書柳文養。記事官徐龍輔金勉柱。以次侍立訖。上具練服。入就板位。俯伏哭拜。如前儀。上詣盥洗位盥手。陞自東階。詣尊所。仍詣香案前。三上香獻酌。如前儀。上俯伏興降復位。俯伏哭拜如前儀。禮畢。上還入齋室。承史以次退出。
정조 1년
丁酉十二月二十三日未時。上御誠正閣。藥房副提調持湯劑入侍時。副提調洪國榮。假注書李兢淵。記事官林錫喆金勉柱。醫官康命吉。以次進伏訖。命吉奉進湯劑。上進御。上曰。別軍職試射。尙餘數十巡。今日之內。勢難畢試耶。國榮曰。射員不多。日勢雖晩。似當畢試矣。上詣春塘臺殿座。上命別軍職應射。上曰。左承旨。右承旨。左副承旨入侍。左承旨李亨逵。右承旨鄭民始。左副承旨李秉模。進前。上命國榮小退。上命亨逵書傳敎曰。明日次對爲之。上曰。內乘入侍。內乘李邦五李格進前。上謂格曰。履歷奏之。格曰。初付宣傳官。歷備邊郞訓鍊主簿判官都摠都事經歷戶曹正郞訓鍊副正矣。上曰。內寺馬。依調馬例。皆待令。國榮還入進前。上曰。徐判府爲編次幾何乎。國榮曰。今方爲之矣。上曰。近來司僕馬政解弛。故欲見其調馬耳。國榮曰。內調馬。前有取稟之例云矣。上曰。然矣。上命內乘調馬。上曰。李格爲守令乎。國榮曰。爲扶安縣監矣。上曰。爲人可用矣。國榮曰。然矣。上曰。別軍職林世載二巡全布。不可無別般賞典。蕩滌渠之罪名。似好耶。國榮曰。渠以守令時事被罪。則似不可以能射蕩滌矣。上曰。卿言是矣。然則用何賞典好耶。國榮曰。錫馬之典。似好矣。上曰。然矣。試射畢。上命書傳敎曰。別軍職冬等。別軍職林世載柳葉箭二巡全布。片箭一巡二中。半熟馬一匹面給。仍命施賞。國榮曰。調馬時。理馬與員役。亦宜有賞典矣。上曰。然矣。仍命分賜木匹。上還內。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨李秉模坐。右副承旨李敬養病。同副承旨申應顯坐直。注書柳孟養病鄭東浚病。假注書李兢淵藥院直柳文養仕直。事變假注書李尙度仕。
정조 1년
申應顯啓曰。大司憲鄭好仁傳旨未下。執義李亨元。掌令兪彦鏶金鍾厚在外。持平宋銓。李思祚呈辭。今日以監察茶時之意。敢啓。傳曰。知道。
정조 1년
傳于李秉模曰。大臣備局堂上引見。
정조 1년
申應顯。以弘文館言啓曰。本館上番副校理臣沈有鎭。以禁衛營從事官。價布捧上時。今日晝仕出去之意。敢啓。傳曰。知道。
정조 1년
李亨逵。以訓鍊都監禁衛營御營廳守禦廳摠戎廳言啓曰。臣等祗奉聖敎。仰體同律之政。欽恤之德。收聚各營棍杖。一竝詳細閱視後。參酌折衷。分等定制。而至於外方棍制。一體定式。其制樣尺寸及分數。自訓鍊都監。磨鍊節目後。仍爲圖形。同載於欽恤典。則以爲知委於各該用棍衙門及八道用棍處。節目別單書入之意。敢啓。傳曰。知道。
정조 1년
丁酉十二月二十四日巳時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。臘享大祭祭報府持入。賤臣承命奉進。上命國榮讀奏。上曰。差祭。多有不察之失矣。國榮曰。使之換差好矣。上曰。兵判之病何如云耶。國榮曰。少有減勢。而姑難供職云矣。上曰。都政之遷就可悶矣。國榮曰。然矣。而今雖改差。今朔之內。似難爲之。姑待其差病似好。今日次對。下詢大臣而處之。似好矣。上曰。都政若於正月爲之。則明年則一年之內。將爲三都政矣。國榮曰。此亦有前例云矣。上曰。都政古無吏批獨爲之例乎。國榮曰。此則無前例云矣。上曰。次對引見。仍命退。諸臣以次出。